REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/137-23

5. jul 2023. godine

B e o g r a d

Z A P I S N I K

OSME SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 05. JULA 2023. GODINE

Sednica je počela u 14.00 časova.

Sednicom je predsedavao Uglješa Marković, predsednik Odbora.

Sednici su prisustvovali članovi Odbora: Tomislav Janković, Dragan Jovanović, Marija Jovanović, Jasmina Karanac, Miroslav Kondić, Predrag Marsenić, Ivana Nikolić, Ivana Srbulović, Đorđe Todorović.

Sednici Odbora su prisustvovali zamenici članova Odbora: Stefan Adžić (zamenik Bojana Torbice), Vladimir Obradović (zamenik Tatjane Pašić) i Đorđe Stanković (zamenik Marine Lipovac Tanasković).

Sednici nisu prisustvovali članovi Odbora: Vojislav Vujić, Nikola Nešić i Robert Kozma, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Goran Vesić, ministar, Isidora Burić, državni sekretar, Mihajlo Mišić, državni sekretar, Vladimir Džamić, državni sekretar, Miroslav Alempić, pomoćnik ministra za drumski transport puteve i bezbednost saobraćaja, Milomir Đurović, pomoćnik ministra za finansije, Tanja Popović, pomoćnik ministra za međunarodne odnose i evropske integracije, Ivan Divac, pomoćnik ministra za inspekcijski nadzor, Anita Dimoski, pomoćnik ministra za železnički i intermodalni transport, Verica Ječmenica, pomoćnik ministra za vazdušni saobraćaj i transport opasne robe, Dušan Radonjić, pomoćnik ministra za stambenu i arhitektonsku politiku, komunalne delatnosti i energetsku efikasnost, Ranko Šekularac, pomoćnik ministra za građevinske poslove, sprovođenje objedinjene procedure i ozakonjenje, Đorđe Milić, pomoćnik ministra za prostorno planiranje i urbanizam, Vojkan Tomić, sekretar ministarstva, Predrag Petrović, pomoćnik ministra za vodni saobraćaj i bezbednost plovidbe.

Odbor je, jednoglasno (13 glasova „za“) u skladu sa predlogom predsednika Odbora usvojio sledeći

D n e v n i r e d :

1. Razmatranje Informacije o radu Ministarstva građevinarstva, saobraćaja i infrastrukture, za januar - mart 2023. godine, (broj 02-1084/23 od 2. juna 2023. godine);

2. Razmatranje Predloga zakona o interoperabilnosti železničkog sistema, (broj 011-891/23 od 8. maja 2023. godine), koji je podnela Vlada, u načelu;

3. Razmatranje Predloga zakona o izmenama i dopunama Zakona o železnici, (broj 011-892/23 od 8. maja 2023. godine), koji je podnela Vlada, u načelu;

4. Razmatranje Predloga zakona o izmenama i dopunama Zakona o vazdušnom saobraćaju, (broj 011-1083/23 od 2. juna 2023. godine), koji je podnela Vlada, u načelu.

Pre prelaska na razmatranje utvrđenog dnevnog reda predsednik Odbora je predložio da se obavi zajednički pretres prve, druge, treće i četvrte tačke Dnevnog reda. Odbor je, jednoglasno (13 „za“), prihvatio predlog.

Prva, druga, treća i četvrta tačka dnevnog reda **– zajednički pretres**

U uvodnom izlaganju, Goran Vesić, ministar građevinarstva, saobraćaja i infrastrukture, naglasio je da je u skladu sa Zakonom o budžetu Republike Srbije, budžet za 2023. godinu 288.9 milijardi dinara. Od ukupne sume deo je predviđen za investicije – kapitalne investicije ali nije sve predviđeno za Ministarstvo građevinarstva, saobraćaja i infrastrukture (u daljem tekstu: Ministarstvo) već i za druga ministarstva - resore. Ministarstvo je 72% budžeta namenilo kapitalnim projektima. Kada se 11 % transfera za metro kao i ulaganja u integralni razvoj Republike Srbije doda na pomenutih 72 % dolazi se do činjenice da 83 % budžeta Ministarstva ide na kapitalne projekte. Metro se potpuno finansira iz budžeta Republike Srbije, to su transferi koje grad Beograd dobija u skladu sa dinamikom rada na metrou tako da se ovo posmatra kao kapitalni razvoj jer metro je kapitalna investicija.

Kada je u pitanju integralni razvoj, ove godine izdvojeno je 1.4 milijardi dinara za projekte Ovčarsko – kablarske klisure kao i za južnu Srbiju. Prvi put raspisani su konkursi za male projekte koji su vezani za lokalne samouprave, projekte kao što su igradnja vizitorskog centra u Đavoljoj varoši i još mnoge druge. Malim projektima i ulaganjem u lokalnu samoupravu pokazuje se da se nešto rešava pa je plan da se u narednom periodu povećaju ulaganja u male projekte.

Stanje u drumskom saobraćaju beleži rast u svim vidovima transporta i to preko 20 %, u sektoru železničkog saobraćaja čak 48 % i to najviše zahvaljujući vozu Soko. U vodnom saobraćaju je porast 26.7 % ali treba imati na umu da prva tri meseca jan – mart nije sezona vodnog saobraćaja.U vazdušnom saobraćaju imamo takođe porast i to na aerodromu Nikola Tesla 55,35 % a Konstantin Veliki 34,15 %.

Pokrenuta je druga faza projekta Čista Srbija, faza koja se odnosi na devet lokalnih samouprava, do kraja godine očekuje se da se potpiše sa novih devet. U početnoj fazi obuhvaćeno je 444.846m2 kanalizacije. Radi se osam postrojenja za preradu otpadnih voda u vrednosti 213 miliona eura bez pdv-a. U okviru druge faze očekuje se pokretanje još jedne faze jer imaju 220 - 250 miliona eura pa se nadaju da u projekat uđe deset novih lokalnih samouprava. Projektom Čista Srbija kanalizaciju treba da dobije 2.3 miliona stanovnika Republike Srbije. U radu se pojavljuju i problemi koji se moraju rešavati. Kao rešenje vide osnivanje preduzeća za upravljanje postrojenjima na nacionalnom nivou, time bi se centralizovali svi mogući problemi i ubrzalo njihovo rešavanje a tim i neometano funckionisanje svih postrojenja. Izmenama propisa u ovoj oblasti predviđena je obaveza građana da se priključe na postojeću infrastukturu ali su obaveze predviđene i za lokalne kompanije koji za uslugu priključenja na infrastukturu mogu naplatiti samo realne troškove sa mogućnošću plaćanja na rate.

U narednom periodu uz saradnju sa Evropskom investicionom bankom biće pokrenuti mnogi projekti kao što su projekti: luka Prahovo, luka Bogojevo, brana na Tisi kao i mnogi drugi od značaja za vodni saobraćaj.

Ministar je napomenuo da ono što nije u izveštaju jeste puštena deonica Novi Beograd – Surčin, završena je obilaznica oko Beograda, do kraja godine predviđen je završetak još nekih projekata koji će se naći u predstojećim izveštajima.

Nakon otklanjanja niza problema počinje se relacija Niš – Brestovac, ovaj železnički pravac značajan je zbog obilaznice oko Niša ali i zbog pregovora oko pruge Niš – Preševo. U savaradnji sa Vladom Severne Makedonije dogovoreno je proširenje pruge Preševo – Skoplje pa finalno brza pruga Niš – Skoplje / Skoplje –Beograd.

U toku su pregovori oko rekonstrukcije pruge Beograd – Sarajevo.

Bitno je napomenuti da je aerodrom Nikola Tesla ove godine koristilo 7 miliona putnika, sa novim terminalom kapacitet aerodroma biće 14 miliona putnika. Prevoznik „Air Serbia“ imao je 3.5 miliona putnika. Trenutno je „Air Serbia“ najbrže rastuća regionalna kompanija.

Takođe, biće raspisani tenderi kojim će se na osnovu analiza / studija utvrditi gde je neophodna gradnja aerodroma / heliodroma.

Na kraju svog izlaganja, Goran Vesić, ministar građevinarstva, saobraćaja i infrastrukture naglasio je da su zakoni koji se nalaze u proceduri proces usaglašavanja zakona Republike Srbije sa propisima Evropske Unije.

U diskusiji su učestvovali narodni poslanici: Radmila Vasić, Tomislav Janković, Dragan Jovanović, Marina Lipovac Tanasković, Đorđe Stanković, Predrag Marsenić, Dragovan Milinković, Ivana Nikolić, prof. dr Vladimir Obradović i Đorđe Todorović.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture januar - mart 2023. godine i odlučio, jednoglasno (14 za), da je prihvati.

Odbor je, u skladu sa članom 155. stav 2. Poslovnika Narodne skupštine odlučio, većinom glasova (13 glasova za, 1 uzdržan), da predloži Narodnoj skupštini da prihvati Predlog zakona o interoperabilnosti železničkog sistema, koji je podnela Vlada, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine odlučio, većinom glasova (11 za, 1 protiv, 1 nije glasao i 1 uzdržan), da predloži Narodnoj skupštini da prihvati Predlog zakona o izmenama i dopunama zakona o železnici, koji je podnela Vlada, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine odlučio, većinom glasova (10 za, 3 uzdržano, 1 nije glasao), da predloži Narodnoj skupštini da prihvati Predlog zakona o izmenama i dopunama zakona o vazdušnom saobraćaju, koji je podnela Vlada, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

\*

\* \*

Sednica je zaključena u 16.47 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR ODBORA PREDSEDNIK ODBORA

Maja Dimitrijević Uglješa Marković